Poppie se broer nie by pa oor ‘gesinsgeweld’Poppie van der Merwe (Foto: Facebook) Poppie van der Merwe, die driejarige dogtertjie wat glo deur haar stiefpa vermoor is, se vyfjarige broer is nie in die sorg van sy biologiese pa geplaas nie, aangesien daar tans ŉ beskermingsbevel teen hom is weens beweerde gesinsgeweld in die verlede. Anja le Cornu, woordvoerder van die Christelike Maatskaplike Raad (CMR) in Brits, het aan Maroela Media gesê bewerings deur Poppie se biologiese pa, Christo van der Merwe, dat die seuntjie in sy sorg geplaas is, is nie waar nie. “Daar is ŉ bestaande beskermingsbevel teen die biologiese vader van Poppie en haar broer, weens ’n geskiedenis van gesinsgeweld. Dus mag die seun onder geen omstandighede in sy biologiese vader se sorg geplaas word nie. Die seun, asook sy 14-jarige halfsuster, is tans in veilige plasing in neutrale omgewings,” het sy gesê. Maroela Media het vroeër berig Poppie is verlede week met grusame beserings na ŉ hospitaal gehaas. Sy is daar dood verklaar. Dit is nog nie duidelik presies watter beserings sy gehad het nie, maar sy is na bewering dood geskop. Kobus Koekemoer, Poppie se stiefpa, is kort ná haar dood op aanklag van moord in hegtenis geneem. Koekemoer het gister met rooigehuilde oë in die Brits-landdroshof verskyn waar die saak tot 17 November uitgestel is. Hy bly intussen in polisieaanhouding. Kobus Koekemoer. Foto: Maroela Media Le Cornu het gesê daar bestaan ŉ wanpersepsie dat bewerings dat Poppie, haar broer en suster mishandel word lank reeds by die CMR Brits aangemeld is, maar dat hulle nie betyds opgetree het om die kinders te beskerm nie. Daar is ná Poppie se dood ŉ verklaring op sosiale media versprei van ŉ buurman waarin beweer word hy het gesien hoe Poppie en haar broer “onnodig gedissiplineer” is en met tye natgespuit is en dan buite in die koue gelaat is. Die buurman het in die verklaring gesê hy het die saak by maatskaplike werkers aangemeld. “Die familie was ten tyde van daardie aanmelding woonagtig in Orania waar die saak deur die genoemde buurman aan die Orania Maatskaplike Raad (OMR) gerapporteer is,” het Le Cornu gesê. Gawie Snyman, ‘n woordvoerder van Orania, het bevestig dat die saak by die OMR aangemeld is. Hy het gesê dit is daarna aan die betrokke owerhede gerapporteer. Volgens Le Cornu blyk dit asof die prosesse wat hierna gevolg het, die gesin na die Brits-omgewing laat verhuis het. Die gesin woon nog net ‘n paar weke in Mamogaleskraal. “Die saak is op 31 Oktober 2016 vir die eerste keer by die CMR Brits aangemeld en die CMR Brits het onmiddellik die nodige stappe gedoen om die res van die minderjarige kinders deur middel van kinderhofverrigtinge te beveilig.” Lede van die gemeenskap betoog buite die hof (3 November 2016). Foto: Maroela Media Sy het gesê die CMR Brits hanteer die saak met die nodige erns om te verseker dat Poppie se broer en suster ŉ kans op ŉ veilige en hoopvolle toekoms kan hê. Intussen doen bewerings die ronde dat Louisa, Poppie se ma, deur ŉ vrou wat haar as ŉ polisiebeampte voorgedoen het ontvoer en aangerand is. Inwoners van die gemeenskap wat gister na die hof opgeruk het ter ondersteuning van Poppie het aan Maroela Media vertel dat die vrou Louisa glo aangerand het voordat sy haar in Roodepoort afgelaai het. Louisa wou nie op die bewerings kommentaar lewer nie, maar die polisie het bevestig dat sy ŉ klag van ontvoering en aanranding aanhangig gemaak het. Poppie word vandag uit die Hervormde Kerk Westonaria begrawe. Lees alle vorige berigte oor Poppie van der Merwe op Maroela Media.